Registrácia akvakultúrnej farmy začiatok

Štátna veterinárna a potravinová správa Slovenskej republiky (ďalej ako „ŠVPS SR“) podľa § 6 ods. 2 písm. a) zákona č. 39/2007 Z. z. o veterinárnej starostlivosti v znení neskorších predpisov (ďalej len „zákon“), usmerňuje postup regionálnych veterinárnych a potravinových správ (ďalej len „RVPS“) pri registrovaní a schvaľovaní zariadení pre akvakultúru podľa Nariadenia EP a Rady (EÚ) 2016/429 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) a Delegovaného nariadenia Komisie (EÚ) 2020/691, ktorým sa dopĺňa nariadenie EP a Rady (EÚ) 2016/429, pokiaľ ide o pravidlá týkajúce sa zariadení pre akvakultúru a prepravcov vodných živočíchov.

**A. Legislatívny základ:**

**Nariadenie EP a Rady (EÚ) 2016/429** o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) Hlava II, Kapitola I, oddiel 1 a 2. (článok 172 – 184) (ďalej iba „AHL“)

**Delegované nariadenie Komisie (EÚ) 2020/691**, ktorým sa dopĺňa nariadenie EP a Rady (EÚ) 2016/429, pokiaľ ide o pravidlá týkajúce sa zariadení pre akvakultúru a prepravcov vodných živočíchov (ďalej iba „DN 2020/691“ )

**Delegované nariadenie Komisie (EÚ) 2020/990**, ktorým sa dopĺňa nariadenie EP a Rady (EÚ) 2016/429, pokiaľ ide o požiadavky na zdravie zvierat a certifikáciu v prípade premiestňovania vodných živočíchov a produktov živočíšneho pôvodu z vodných živočíchov v rámci únie (ďalej iba „DN 2020/990“)

**Vykonávacie nariadenie Komisie (EÚ) 2018/1882** o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov

a skupín druhov predstavujúcich značné riziko šírenia uvedených chorôb zo zoznamu (ďalej iba „VN 2018/1882“)

**Vykonávacie nariadenie Komisie (EÚ) 2021/2037,** ktorým sa ustanovujúpravidlá uplatňovania nariadenia EP a Rady (EÚ) 2016/429, pokiaľ ide o výnimky z povinností prevádzkovateľov týkajúcich sa registrácie zariadení pre akvakultúru a vedenia záznamov (ďalej iba „VN 2021/2037“)

**Zákon č. 39/2007 Z. z.** o veterinárnej starostlivosti v znení neskorších predpisov ( ďalej iba „zákon č. 39/2007 Z. z.“)

**B. Vymedzenia pojmov, kategórie zariadení ako aj kategorizácia nákaz podľa hodnotenia rizika sú uvedené v prílohe tohto usmernenia.**

**C. Registrácia zariadení pre akvakultúru:**

**Zariadenia pre akvakultúru, ktoré musia byť registrované RVPS (typy zariadení)**

a) zariadenia pre akvakultúru, ktoré produkujú len malé množstvo živočíchov akvakultúry určených na dodávku na ľudskú spotrebu, buď:

i) priamo na konečného spotrebiteľa, alebo

ii) na miestne maloobchodné zariadenia priamo zásobujúce konečného spotrebiteľa;

jedná sa o chovy, ktoré realizujú „predaj z dvora“

b) rybníky a iné zariadenia, v ktorých sa populácia vodných živočíchov udržiava len na účely rekreačného rybolovu opätovným zarybňovaním živočíchmi akvakultúry, ktoré sú v uzavretom priestore a nemôžu uniknúť;

jedná sa o rybárske revíry

c) zariadenia pre akvakultúru, v ktorých sa živočíchy akvakultúry držia v uzavretých priestoroch na okrasné účely, pod podmienkou, že dané zariadenie nepredstavuje významné riziko.

d) zariadenia pre akvakultúru, v ktorých sa držia živočíchy akvakultúry výlučne na vypustenie do voľnej prírody

e) rybníky na extenzívny chov, v ktorých sa držia živočíchy akvakultúry na priamu ľudskú spotrebu alebo na vypustenie do voľnej prírody

**Zariadenia pre akvakultúru, ktoré nemusia byť registrované RVPS (typy zariadení)**

uzavreté zariadenia, ktoré nevypúšťajú odpadovú vodu priamo do prírodných vôd a nepremiestňujú živočíchy akvakultúry do iných zariadení akvakultúry ani ich nevypúšťajú do voľnej prírody, a sú jedným z týchto typov zariadení pre akvakultúru:

i) priestory, v ktorých sa chovajú okrasné zvieratá v akváriách alebo rybníkoch ako spoločenské zvieratá;

ii) reštaurácie, v ktorých sú živočíchy akvakultúry vystavené v akváriách alebo rybníkoch na ľudskú spotrebu;

iii) zariadenia, v ktorých sa chovajú živočíchy akvakultúry na účely zdravotnej starostlivosti a na iné podobné účely;

iv) maloobchodné predajne držiace živočíchy akvakultúry určené na okrasné účely, ktoré dodáva priamo registrované/schválené akvakultúrne zariadenie alebo ich skupiny a ktoré sa predávajú priamo konečnému chovateľovi spoločenských zvierat;

v) vonkajšie rekreačné zariadenia, v ktorých sa živočíchy akvakultúry chovajú v rybníkoch na estetické účely alebo na účely kvality vody, ktoré priamo zásobuje registrované/schválené zariadenie pre akvakultúru;

vi) domácnosti, v ktorých sa živočíchy akvakultúry chovajú vonku v rybníkoch alebo nádržiach výlučne na osobnú spotrebu a ktoré sú zásobované priamo schváleným zariadením pre akvakultúru.

**Postup pri procese registrácie**

1. Prevádzkovatelia zariadení pre akvakultúru na účely registrácie svojich zariadení pred začatím takýchto činností:

a) informujú RVPS o každom zariadení pre akvakultúru, za ktoré sú zodpovední;

b) poskytnú RVPS informácie o:

i) názve a adrese dotknutého prevádzkovateľa;

ii) umiestnení zariadenia a poskytnú aj opis svojho zariadenia;

iii) druhoch, kategóriách a množstvách (počte, objeme alebo hmotnosti) živočíchov akvakultúry, ktoré plánujú držať v zariadení pre akvakultúru, ako aj o kapacite zariadenia pre akvakultúru;

iv) kategóriách a type zariadení pre akvakultúru a

v) akýchkoľvek ďalších aspektoch zariadenia, ktoré sú relevantné pri určovaní rizika, ktoré predstavuje.

2. Prevádzkovateľ môže požiadať, aby sa registrácia vzťahovala na skupinu zariadení pre akvakultúru ak spĺňajú ktorúkoľvek z týchto podmienok:

a) sú umiestnené v epidemiologicky prepojenej oblasti a všetci prevádzkovatelia v uvedenej oblasti fungujú v rámci spoločného systému biologickej bezpečnosti

b) patria pod zodpovednosť toho istého prevádzkovateľa a fungujú pod spoločným systémom biologickej bezpečnosti a živočíchy akvakultúry dotknutých zariadení patria do jednej epidemiologickej jednotky.

3. pravidlá, ktoré sú uplatniteľné na jedno zariadenie pre akvakultúru, sú uplatniteľné na celú skupinu zariadení pre akvakultúru.

4) ŠVPS SR zaregistruje do registra registrovaných zariadení pre akvakultúru stanoveného v článku 185 ods. 1 AHL a pridelí každému zariadeniu alebo skupine zariadení jedinečné registračné číslo.

5. Prevádzkovatelia registrovaných zariadení pre akvakultúru vopred informujú RVPS o:

a) akýchkoľvek významných zmenách v dotknutom zariadení pre akvakultúru

b) každom ukončení činnosti prevádzkovateľom v dotknutom zariadení pre akvakultúru.

***RVPS následne bezodkladne o danej zmene/ukončení činnosti informuje ŠVPS SR (postačuje emailom).***

**Prevádzkovateľ registrovaného zariadenia bude viesť záznamy v nasledovnom rozsahu**

a) jedinečné registračné číslo pridelené zariadeniu zo ŠVPS SR;

b) druhy, kategórie a množstvo (počet, objem alebo hmotnosť) živočíchov akvakultúry v ich zariadení;

c) premiestňovanie živočíchov akvakultúry a produktov živočíšneho pôvodu získaných z uvedených živočíchov do a z ich zariadenia, pričom sa uvedie:

i) ich miesto pôvodu alebo určenia;

ii) dátum takéhoto premiestňovania;

d) certifikáty zdravia zvierat v tlačenej alebo elektronickej podobe, ktoré sprevádzali premiestňovanie živočíchov akvakultúry prichádzajúcich do zariadenia pre akvakultúru

e) úmrtnosť v každej epidemiologickej jednotke resp. iné problémy v súvislosti s akoukoľvek chorobou ;

f) opatrenia biologickej bezpečnosti, dohľad, liečbu, výsledky testov a iné relevantné informácie, podľa potreby vzhľadom na:

i) druhy a kategórie živočíchov akvakultúry v zariadení;

ii) typ produkcie v zariadení pre akvakultúru;

iii) typ a veľkosť zariadenia pre akvakultúru;

g) návštevy (kontroly) týkajúce sa zdravia zvierat (úradný veterinárny lekár, súkromný veterinárny lekár)

h) podrobné údaje o všetkých šetreniach vykonaných po výskyte zvýšenej mortality alebo podozrení na výskyt choroby;

ch) čestné vyhlásenia na premiestňovanie živočíchov akvakultúry vydané v mieste pôvodu ak sa nevyžaduje certifikát zdravia zvierat

i) akékoľvek ďalšie doklady sprevádzajúce vodné živočíchy.

Záznamy sa musia viesť a udržiavať v tlačenej alebo elektronickej podobe.

**Úloha RVPS v procese registrácie:**

RVPS zaregistruje zariadenia pre akvakultúru alebo skupinu zariadení pre akvakultúru, ktoré treba registrovať tak ako doteraz podľa § 40 ods. 3 písm. a) zákona č. 39/2007 Z. z..

Rybárske revíry je potrebné zaregistrovať ako skupinu zariadení, teda na zodpovedného užívateľa (základnú organizáciu) je potrebné zaregistrovať všetky rybárske revíry, ktoré sú v jeho pôsobnosti.

**D. Schvaľovanie zariadení pre akvakultúru:**

**Zariadenia pre akvakultúru, ktoré musia byť schválené RVPS (typy zariadení)**

a) zariadenia pre akvakultúru, v ktorých sa živočíchy akvakultúry držia s cieľom ich premiestnenia z daného zariadenia buď ako živé, alebo ako produkty akvakultúry živočíšneho pôvodu (podrobnosti v prílohe I časť 1 DN 2020/691); - **nie** karantény; zariadenia s chovom vektorov; uzavreté zariadenia na okrasné živočíchy s vytváraním významného rizika choroby; otvorené zariadenia na okrasné živočíchy

b) skupina zariadení pre akvakultúru, v ktorých sa živočíchy akvakultúry držia s cieľom ich premiestnenia z daného zariadenia buď ako živé, alebo ako produkty akvakultúry živočíšneho pôvodu (podrobnosti v prílohe I časť 2 DN 2020/691); - **nie** karantény; zariadenia s chovom vektorov; uzavreté zariadenia na okrasné živočíchy s vytváraním významného rizika choroby; otvorené zariadenia na okrasné živočíchy

c) zariadenia pre akvakultúru, z ktorých sa živočíchy akvakultúry premiestňujú do iného členského štátu; (podrobnosti v prílohe I  DN 2020/691 podľa typu zariadenia, z ktorého sa premiestňuje)

d) iné zariadenia pre akvakultúru, ktoré predstavujú významné riziko z dôvodu:

i) druhov, kategórií a počtu živočíchov akvakultúry, ktoré sa v nich držia;

ii) dotknutého typu zariadenia pre akvakultúru;

iii) premiestňovania živočíchov akvakultúry do dotknutého zariadenia pre akvakultúru a z tohto zariadenia.

(podrobnosti v prílohe I časť 1 resp. 4 DN 2020/691)

e) karanténne zariadenia pre živočíchy akvakultúry (podrobnosti v prílohe I časť 8 DN 2020/691);

f) zariadenia držiace živočíchy akvakultúry patriace k druhom zo zoznamu, ktoré sú vektory, v izolácii dovtedy, kým sa už nepovažujú za vektory (príloha Vykonávacieho nariadenia Komisie (EÚ) 2018/1882) (podrobnosti v prílohe I časť 9 DN 2020/691) – podmienky za akých sa daný druh živočícha podľa VN 2018/1882 považuje za vektora sú stanovené v prílohe I  DN 2020/990 – napr. spoločný chov kaprov a pstruhov v akvakultúrnom zariadení;

g) zariadenia pre akvakultúru, ktoré sú uzavretými zariadeniami, v ktorých sa živočíchy akvakultúry držia na okrasné účely, pretože z dôvodu svojich spôsobov premiestňovania vytvárajú významné riziko choroby (podrobnosti v prílohe I časť 10 DN 2020/691);

h) zariadenia pre akvakultúru, v ktorých sa živočíchy akvakultúry držia v otvorených zariadeniach na okrasné účely (podrobnosti v prílohe I časť 11 DN 2020/691);

Zariadenia pre akvakultúru so špeciálnym režimom – **schvaľuje ŠVPS SR** (podrobnosti v prílohe I časť 3 DN 2020/691)

**Pre získanie schválenia zariadenia akvakultúry (čl. 180 AHL) je prevádzkovateľ povinný poskytnúť nasledovné informácie**

1. Prevádzkovatelia poskytnú RVPS pri podaní žiadosti tieto informácie:

a) názov a adresu dotknutého prevádzkovateľa;

b) umiestnenie dotknutého zariadenia a opis svojho zariadenia;

c) kategórie, druhy a množstvo (počet, objem alebo hmotnosť) živočíchov akvakultúry, ktorých sa schválenie týka a ktoré sa nachádzajú v zariadení;

d) kategória a typ zariadenia pre akvakultúru ;

e) v prípadoch schválenia skupiny podrobné informácie o schválení skupiny zariadení pre akvakultúru potrebné na preukázanie toho, že daná skupina spĺňa ktorúkoľvek z týchto podmienok:

a) sú umiestnené v epidemiologicky prepojenej oblasti a všetci prevádzkovatelia v tejto oblasti fungujú v rámci spoločného systému biologickej bezpečnosti; podobné zariadenia umiestnené vo vnútri takejto epidemiologicky prepojenej oblasti však musia byť schválené jednotlivo;

b) patria pod zodpovednosť toho istého prevádzkovateľa a:

i) fungujú pod spoločným systémom biologickej bezpečnosti a

ii) živočíchy akvakultúry dotknutých zariadení patria do tej istej epidemiologickej jednotky.

f) spôsob fungovania daného zariadenia pre akvakultúru;

g) zásobovanie zariadenia vodou a vypúšťanie vody z neho;

h) opatrenia biologickej bezpečnosti v zariadení.

Pravidlá schvaľovania skupiny zariadení pre akvakultúru sú rovnaké ako pri schvaľovaní jedného zariadenia pre akvakultúru pre akvakultúru.

2. Prevádzkovatelia schválených zariadení sú povinní informovať RVPS o:

a) každej zmene v zariadení

b) každom ukončení činnosti dotknutým prevádzkovateľom alebo v dotknutom zariadení.

***RVPS následne bezodkladne o danej zmene/ukončení činnosti informuje ŠVPS SR (postačuje emailom).***

3. ŠVPS SR zaregistruje do registra schválených zariadení pre akvakultúru stanoveného v článku 185 ods. 1 AHL a pridelí každému zariadeniu alebo skupine zariadení jedinečné registračné číslo.

**Podmienky schválenia:**

RVPS schváli zariadenia pre akvakultúru alebo skupinu zariadení pre akvakultúru iba v prípade, ak takéto zariadenia spĺňajú požiadavky:

a) priestorové, technické, materiálne a personálne podmienky na požadovaný druh a rozsah činností

b) opatrenia a plán biologickej bezpečnosti (podľa vhodnosti uzatvorenie, oplotenie, zastrešenie, ochrana sieťami, čistenie a dezinfekcia, deratizácia, dezinsekcia, likvidácia VŽP a pod.) – podľa požiadaviek pre jednotlivé zariadenia na akvakultúru stanovených v prílohe I DN 2020/691

c) majú zariadenia a vybavenie, ktoré sú primerané na zmiernenie rizika zavlečenia a šírenia chorôb na prijateľnú úroveň s ohľadom na dotknutý typ zariadenia; vybavenie sa nesmie využívať spoločne viacerými zariadeniami pre akvakultúru

d) majú primeranú kapacitu vzhľadom na druhy, kategórie a množstvo (počet, objem alebo hmotnosť) dotknutých vodných živočíchov;

e) zásobovania vodou, úpravou vody a jej vypúšťaním

f) majú zavedený systém, ktorý dotknutému prevádzkovateľovi umožňuje, aby príslušnému orgánu preukázať splnenie požiadaviek na schválenie.

**Povinnosti vedenia záznamov v prípade prevádzkovateľov schválených zariadení pre akvakultúru**

a) jedinečné schvaľovacie číslo vydané zariadeniu pre akvakultúru ŠVPS SR;

b) druhy, kategórie a množstvo (počet, objem alebo hmotnosť) živočíchov akvakultúry v ich zariadení;

c) premiestňovanie živočíchov akvakultúry a produktov živočíšneho pôvodu získaných z uvedených živočíchov do a z ich zariadenia, pričom sa podľa potreby uvedie:

i) ich miesto pôvodu alebo určenia;

ii) dátum takéhoto premiestňovania;

iii) jedinečné schvaľovaciealebo registračnéčísla zariadenia pre akvakultúru pôvodu v prípade všetkých živočíchov akvakultúry, ktoré boli prijaté z iného zariadenia pre akvakultúru

d) certifikáty zdravia zvierat v tlačenej alebo elektronickej podobe, ktoré sa vyžadujú, aby sprevádzali premiestňovanie živočíchov akvakultúry prichádzajúcich do zariadenia pre akvakultúru

e) úmrtnosť v každej epidemiologickej jednotke a iné problémy v súvislosti s chorobou v zariadení pre akvakultúru podľa relevantnosti pre typ produkcie;

f) opatrenia biologickej bezpečnosti, dohľad, liečbu, výsledky testov a iné relevantné informácie, podľa potreby vzhľadom na:

i) druhy a kategórie živočíchov akvakultúry v zariadení;

ii) typ produkcie v zariadení pre akvakultúru;

iii) typ a veľkosť zariadenia pre akvakultúru;

g) výsledky akýchkoľvek návštev týkajúcich sa zdravia zvierat – úradný a súkromný veterinárny lekár

h) aktuálnu kategorizáciu rizika zariadenia pre akvakultúru, ktorú pridelil príslušný orgán;

ch) podrobné údaje o vykonávaní a výsledkoch dohľadu založeného na riziku – pravidlá prevencie kontroly pri novo objavujúcich sa chorobách, ktoré sú iné ako choroby zo zoznamu a majú potenciál spĺňať kritéria zaradenia do zoznamu

i) podrobné údaje o premiestňovaní zo zariadenia pre akvakultúru vrátane:

i) živočíchov akvakultúry a produktov akvakultúry živočíšneho pôvodu a v prípade premiestňovania živočíchov akvakultúry vrátane jedinečného registračného alebo schvaľovacieho čísla zariadenia pre akvakultúru určenia alebo

ii) podrobných údajov o biotope, do ktorého sa živočíchy akvakultúry vypustia, v prípade premiestňovania do voľnej prírody;

j) názov a adresu prepravcov, ktorí dodávajú vodné živočíchy do zariadenia alebo odvážajú živočíchy akvakultúry zo zariadenia;

k) plán biologickej bezpečnosti pre schválené zariadenie pre akvakultúru a dôkaz o jeho vykonávaní;

l) čestné vyhlásenia na premiestňovanie živočíchov akvakultúry vydané v mieste pôvodu ak sa nevyžaduje certifikát zdravia zvierat

m) v relevantných prípadoch akékoľvek ďalšie doklady sprevádzajúce vodné živočíchy.

Kategorizácia rizika zariadenia pre akvakultúru podľa VN 2018/1882 je uvedená v prílohe č. 1 tohto usmernenia, zaradenie chorôb do podľa kategorizácie rizika je v prílohe VN 2018/1882.

Záznamy sa musia viesť a udržiavať v tlačenej alebo elektronickej podobe.

**E. Doklad o registrácii a rozhodnutie o schválení musí obsahovať tieto údaje:**

a) názov a adresa daného prevádzkovateľa;

b) dátum registrácie alebo schválenia príslušným orgánom;

c) zemepisné súradnice (zemepisná šírka a dĺžka) miesta, kde sa zariadenie pre akvakultúru nachádza;

d) kategória zariadenia (podľa prílohy tohto usmernenia) a typ zariadenia (podľa časti C/D tohto usmernenia) a produkcie;

e) zásobovanie zariadenia vodou a vypúšťanie vody z neho

f) druh a kategórie živočíchov akvakultúry držaných v zariadení pre akvakultúru;

g) približný počet/množstvo živočíchov akvakultúry, ktoré možno chovať v zariadení pre akvakultúru (kapacitu zariadenia);

h) ak nejde o nepretržitú prevádzku tak obdobie, počas ktorého sa držia živočíchy akvakultúry v zariadení pre akvakultúru (vrátane informácií o sezónnom obsadení alebo obsadení počas konkrétnych udalostí);

**F. Pokyny pre RVPS:**

1.Akvakultúrne zariadenia, ktoré sú registrované podľa smernice 2006/88 a v súčasnosti nie  je potrebné podľa platnej legislatívy (bod A tohto usmernenia ) ich schválenie (bod D tohto usmernenia) sa nemusia znovu registrovať.

2.Akvakultúrne zariadenia, ktoré sú registrované podľa smernice 2006/88 a v súčasnosti  je potrebné podľa platnej legislatívy (bod A tohto usmernenia ) ich schválenie (bod D tohto usmernenia) sa musia schváliť do 31.01.2022. Prednostne je potrebné schváliť akvakultúrne zariadenia, ktoré premiestňujú/vyvážajú živočíchy akvakultúry do ČŠ/tretích krajín.

3.Rybárske revíry je potrebné zaregistrovať ako skupinu zariadení. Na zodpovedného užívateľa (základnú organizáciu) je potrebné zaregistrovať všetky rybárske revíry, ktoré sú v jeho pôsobnosti.

4.Ohlasovacia povinnosť začatia,  prerušenia a ukončenia činnosti podľa § 37 zákona č. 39/2007 Z. z. v súvislosti s registráciou/schvaľovaním ostáva nezmenená. V prípade ukončenia/prerušenia činnosti registrovaného alebo schváleného zariadenia RVPS bezodkladne zašle informáciu na ŠVPS SR. Ak sa jedná o zmenu prevádzkovateľa v zariadení, ktoré bude ďalej vykonávať činnosť, RVPS zruší pôvodnému prevádzkovateľovi registráciu/schválenie. ŠVPS SR následne zruší rozlišovacie číslo tohto chovu rýb. Takéto zariadenie je potrebné nanovo zaregistrovať/schváliť na nového prevádzkovateľa. Novo zaregistrovanému /schválenému prevádzkovateľovi ŠVPS SR pridelí registračné resp. schvaľovacie číslo.

5.Pridelené rozlišovacie čísla chovov rýb pre jednotlivé doteraz registrované subjekty, ktoré nie je potrebné schváliť sa nebudú meniť. Zmena nastane iba u subjektov, ktoré sa budú schvaľovať, vtedy sa číslo tiež ponecháva je však potrebné toto číslo v  rozhodnutí o schválení uviesť ako jedinečné schvaľovacie číslo.

Registračné a schvaľovacie čísla u novo registrovaných a schválených akvakultúrnych zariadení (predtým neregistrovaných) bude prideľovať ŠVPS SR na základe Vami doručených dokumentoch o registrácií a rozhodnutí o schválení.

**Vyplnenú tabuľku (excel príloha tohto usmernenia) so zoznamom všetkých registrovaných/schválených akvakultúrnych zariadení zašle každá miestne a vecne príslušná RVPS do 07.02.2022 na ŠVPS SR.**

Usmernenie je platné a účinné dňom doručenia na RVPS.

Riaditelia regionálnych veterinárnych a potravinových správ zabezpečia, aby toto usmernenie mali k dispozícií všetci úradní veterinárni lekári – veterinárni inšpektori v pôsobnosti RVPS, ktorí vykonávajú veterinárne kontroly na úseku zdravia a ochrany zvierat (chovov rýb) a postupovali podľa uvedených postupov.

prof. MVDr. Jozef Bíreš, DrSc.

ústredný riaditeľ

**Príloha č. 1:**

**Vymedzenie pojmov:**

**„vodné živočíchy“** sú živočíchy týchto druhov vo všetkých štádiách života vrátane vajíčok, spermií a gamét:

a) ryby patriace do nadtriedy Agnatha a do tried Chondrichthyes, Sarcopterygii a Actinopterygii;

b) vodné mäkkýše patriace do kmeňa Mollusca;

c) vodné kôrovce patriace do podkmeňa Crustacea;

**„akvakultúra“** je držba vodných živočíchov, pričom živočíchy zostávajú majetkom jednej alebo viacerých fyzických alebo právnických osôb počas všetkých štádií chovu až po výlov a vrátane neho, okrem výlovu alebo zberu voľne žijúcich vodných živočíchov na účely ľudskej spotreby, ktoré sa následne dočasne držia pred zabitím bez toho, aby ich kŕmili;

**„živočíchy akvakultúry“** sú akékoľvek vodné živočíchy, ktoré sú predmetom akvakultúry;

**„karanténa“** je držanie zvierat v izolácii bez akéhokoľvek priameho či nepriameho kontaktu so zvieratami mimo epidemiologickej jednotky, aby sa zabezpečilo, že sa jedna alebo viaceré špecifické choroby nerozšíria, kým sa zvieratá v izolácii určený čas pozorujú, a ak je to vhodné, testujú a ošetrujú;

**„epidemiologická jednotka“** je skupina zvierat s rovnakou pravdepodobnosťou vystavenia sa pôvodcovi choroby;

**„zariadenie so špeciálnym režimom“** je akékoľvek stále, geograficky ohraničené zariadenie, ktoré bolo vytvorené dobrovoľne a ktoré bolo schválené na účely premiestňovania, v ktorom sa zvieratá:

a) držia alebo chovajú na účely výstav, vzdelávania, zachovania druhov alebo výskumu;

b) sú priestorovo obmedzené a oddelené od okolitého prostredia a

c) sú podrobené dohľadu nad zdravím zvierat a opatreniam biologickej bezpečnosti;

**„v izolácii“** je držanie živočíchov akvakultúry v zariadení pre akvakultúru tak, aby neprichádzali do kontaktu so žiadnymi inými druhmi vodných živočíchov buď priamo prostredníctvom kohabitácie, alebo nepriamo prostredníctvom zásobovania vodou;

**„rybník na extenzívny chov“** je tradičný rybník alebo lagúna, ktoré sú prírodné alebo umelé a v ktorých zdroj potravy zvierat držaných v týchto rybníkoch alebo lagúnach je, s výnimkou mimoriadnych okolností, prírodný a v ktorých nie sú prijaté žiadne opatrenia na zvýšenie produkcie nad prirodzenú kapacitu prostredia;

**„uzavreté zariadenie“** je zariadenie pre akvakultúru, ktorého odpadová voda sa podrobí úprave, ktorou je možné inaktivovať pôvodcov chorôb zo zoznamu alebo objavujúcich sa chorôb ešte pred jej vypustením do otvorených vôd;

**„otvorené zariadenie“** je zariadenie pre akvakultúru, ktorého odpadová voda sa vypúšťa priamo do otvorených vôd bez toho, aby sa podrobila úprave s cieľom inaktivovať pôvodcov chorôb zo zoznamu alebo objavujúcich sa chorôb;

**„epidemiologická oblasť“** je vymedzená zemepisná oblasť, v ktorej majú vodné živočíchy rovnaký zdravotný štatút a sú vystavené rovnakému riziku nakazenia sa chorobou zo zoznamu alebo objavujúcou sa chorobou;

**„jedinečné registračné číslo“** je číslo pridelené registrovanému zariadeniu pre akvakultúru alebo skupine zariadení pre akvakultúru, ako sa uvádza v článku 173 nariadenia (EÚ) 2016/429;

**„jedinečné schvaľovacie číslo“** je číslo pridelené príslušným orgánom zariadeniu pre akvakultúru alebo skupine zariadení pre akvakultúru, ktoré ním boli schválené v súlade s článkom 173 nariadenia (EÚ) 2016/429;

**„skupina zariadení pre akvakultúru“**, sú zariadenia, ktoré spĺňajú ktorúkoľvek z týchto podmienok:

a) sú umiestnené v epidemiologicky prepojenej oblasti a všetci prevádzkovatelia v uvedenej oblasti fungujú v rámci spoločného systému biologickej bezpečnosti;

b) patria pod zodpovednosť toho istého prevádzkovateľa a fungujú pod spoločným systémom biologickej bezpečnosti a živočíchy akvakultúry dotknutých zariadení patria do jednej epidemiologickej jednotky.

**„riziko“** je pravdepodobnosť výskytu a pravdepodobný rozsah biologických a hospodárskych dôsledkov nepriaznivého účinku na zdravie zvierat alebo na verejné zdravie;

**„biologická bezpečnosť“** je súbor riadiacich a fyzických opatrení, ktorých cieľom je znížiť riziko zavlečenia, rozvoja a rozšírenia chorôb do, z a v rámci:

a) populácie zvierat alebo

b) zariadenia, pásma, kompartmentu, dopravných prostriedkov alebo akéhokoľvek iného zariadenia, iných priestorov alebo iného miesta;

**Kategórie zariadení:**

**Kategórie zariadení pre akvakultúru (hospodársky chov rýb):**

**Rybníky** – ovládateľná vodná nádrž umelo vybudovaná na účely chovu rýb s možnosťou vykonávania pravidelných intenzifikačných a melioračných opatrení, s možnosťou úplného vypustenia vody a s miestom pre manipuláciu počas výlovu.

**Malé vodné nádrže** – sú určené na chov rýb s výškou telesa hrádze do 10 m a s celkovým objemom do 2 mil. m3, ktoré pôvodne mohli slúžiť inému účelu. Veľkosť malej vodnej nádrže sa uvedie v m3 aj v hektároch.

**Klietky** – otvorené alebo uzavreté rybochovné zariadenia vybudované zo sieťoviny, pletiva alebo iného materiálu umožňujúceho prirodzenú výmenu vody - môžu byť plávajúce, ponorné alebo upevnené ku dnu.

**Liahne a odchovne** – objekty (stavby) určené na umelé rozmnožovanie, liahnutie a chov počas počiatočných fáz životného cyklu rýb. Objem liahne sa uvádza v m3 vody odchovného priestoru.

**Nádrže (betónové, kruhové, plastové), náhony, žľaby** – umelo vybudované zariadenia určené na intenzívny chov lososovitých druhov rýb.

**Recirkulačné systémy** – sú zariadenia na chov rýb (všetkých druhov) nezávislé na vonkajšom prostredí s malým nárokom na vodu, fungujú na systéme nútenej recirkulácie vody za účelom jej opätovného využitia. Patria sem aj systémy s čiastočnou recirkuláciou.

**Sádky** – umelo vybudované nádrže na prechovávanie konzumných rýb od výlovu po distribúciu s vlastným prítokom a odtokom vody - môžu z časti slúžiť aj na manipuláciu s násadami.

**Ostatné vodné plochy** – vodné plochy s možnosťou rybochovného využitia - patria sem štrkoviská, prepadliny, pieskovne, hliniská, rašeliniská, vodné nádrže lokálneho významu v parkoch, sadoch, viniciach, chmeľniciach, záhradách a vo zverniciach, požiarne a priemyselné nádrže, odstavené ramená riek.

**Kategórie zariadení na chovy rýb zameraných na zachovanie, zveľaďovanie, ochranu genofondu najmä pôvodných druhov rýb a optimálne využívanie produkcie ichtyofauny ako prírodného bohatstva Slovenskej republiky (tieto zariadenia sa registrujú)**.

**Rybársky revír** je Ministerstvom životného prostredia Slovenskej republiky určená a hranicami vymedzená vodná plocha. Ministerstvo životného prostredia vytvára rybárske revíry z vodných tokov, vodných nádrží, malých vodných nádrží osobitne vhodných na chov rýb, rybníkov, vodárenských nádrží a ostatných vodných plôch, vedie ich evidenciu a určuje účel ich využitia.

**Chovný rybársky revír**  taký revír slúži na odchov generačných rýb a násadových rýb využívaných na zarybňovanie rybárskych revírov.

**Lovný rybársky revír -** v lovných rybárskych revíroch užívateľ alebo loviaci môže loviť a privlastňovať si ryby.

**Rybársky revír s režimom chyť a pusť** za účelomskvalitnenia genofondu alebo umožnenia lovu jednotlivých druhov rýb trofejných veľkostí. Nie je možné privlastniť si ulovenú rybu.

**Kategorizáciu rizika zariadenia pre akvakultúru**

1. „choroba kategórie A“: je choroba zo zoznamu, ktorá sa v Únii bežne nevyskytuje a v prípade ktorej sa hneď po jej zistení musia prijať opatrenia na okamžitú eradikáciu, ako sa uvádza v článku 9 ods. 1 písm. a) AHL;

2. „choroba kategórie B“: je choroba zo zoznamu, ktorá sa musí kontrolovať vo všetkých členských štátoch s cieľom jej eradikácie v celej Únii, ako sa uvádza v článku 9 ods. 1 písm. b) AHL;

3. „choroba kategórie C“: je choroba zo zoznamu, ktorá je relevantná pre niektoré členské štáty a v súvislosti s ktorou sú potrebné opatrenia na zabránenie jej šíreniu do častí Únie, ktoré sú úradne bez výskytu danej choroby alebo v ktorých sú v prípade dotknutej choroby zo zoznamu zavedené eradikačné programy, ako sa uvádza v článku 9 ods. 1 písm. c) AHL;

4. „choroba kategórie D“: je choroba zo zoznamu, v prípade ktorej sú potrebné opatrenia na zabránenie jej šíreniu v dôsledku jej vstupu do Únie alebo premiestňovania medzi členskými štátmi, ako sa uvádza v článku 9 ods. 1 písm. d) AHL;

5. „choroba kategórie E“: je choroba zo zoznamu, v prípade ktorej je potrebný dohľad v rámci Únie, ako sa uvádza v článku 9 ods. 1 písm. e) AHL.